URKOLA IRIARTE (EAJ, 2013-03-07):
Presidente andrea, legebiltzarkide, sailburu. Berriz ere, eguerdi on.
Ziur guztiok ados gaudela gizarte ekonomiak gure artean izan duen eta duen garrantzia azpimarratzerakoan, baita gure ekonomiaren zutabe garrantzitsua dela baieztatzerakoan ere.
Gizarte Politika, Enplegu eta Etxebizitza sailburua, Aburto jaunak, legealdi honetarako bere Sailak dituen lerro nagusiak aditzera eramateko Batzordean aurrean egin zuen agerraldian, gizarte ekonomiari buruz duten ikuspegia argi adierazi zigun.
Berria ez den eta gure artean erroturik dagoen fenomeno honi egun arreta berezia eskaintzearen beharra nabarmen duzuen. Ekonomia arloan egun bizi dugun zailtasunez betetako egoeraren aurrean, eta ez sakrifiziorik gabe, kooperatibek, lan sozietateek eta gizarte ekonomiako enpresek orokorrean beraien lan iharduera eta enplegua mantentzeko ahaleginak guztiontzako ezinbesteko erreferentzia bihurtu behar ditugula goraipatu zuen.
Horregatik, beraien eskumen esparruari dagokionean, Euskadiko kooperatiba sektorea eta gainontzeko gizarte ekonomiako sustatzeko ahalegina egiteko konpromezua adierazi zigun.
Eta guztia, enplegu duina, nahiz toki garapena babestuz eta pertsonak ardatz izango dituen eta harantzago joango diren ardurak hartzeko prest dagoen bestelako ekonomia modeloa sustatuz, denboran irauteko eta egoera ekonomiko larrietan ere, aurrera egiteko gai direla erakutsi duten enpresa malguagoak sortuz. Zentzu honetan, langileen partehartzea ardatz duen erantzukizun sozial enpresariala babesteko, konpromezua ere adierazi zuen.
Gai honen inguruan, eta Barrio jaunak adierazi digun bezala, beste hainbat iniziatiba ere izan dira. 5/2012 Legearen ondorengo galderak, gizarte ekonomiari buruzko galderak, Euskadiko Kooperatiba Sozietate Txikiei buruzko 6/2008 Legea erreglamentu bidez arautzeari gainezkoak eta beste hainbat.
Guztiek jaso duten erantzunetik ere, argi eta garbi ondorioztatu liteke Gobernuak gizarte ekonomikoarekiko duen jarrera baikorra eta gardentasunez markatu dituen irizpide eta lan ildoak zeintzuk diren.
Hau guztia kontutan izanik, parentesi artean esango nuke proposamen honen norakoa formalki une eta modu honetan gauzatzeaz, are gehiago, proposamena dagoenean Gizarte Ekonomiako Zuzendariaren agerraldia eskatua izateko, nolabaiteko solapatzea suposatu dezakeela.
Hala ere, guk proposamenaren aldeko jarrera agertuko dugu. Gai honi buruz, aurrez ere horrelako ekimenak –oker ez banaiz bai 2008an eta bai aurreko legealdian ere– egin dira. Hauetan Euzko Abertzaleak Taldearen jarrera beti ere eraikitzailea izan da, bai ekimen hauetan, bai legebiltzar honetan gaiari buruz izan diren gaineko ekimen guztietan eta baita, hala nola, Eusko Jaurlaritza eta Gobernuan egon garen beste edozein erakundeetan ere.
Horregatik, gaurkoan hitz hauek egiteko aukeraz baliatuz, nahiko nuke gizarte ekonomiaren bere osotasunean dugun konpromezua berrezteko eta giza legez merezi duen errekonozimendua eskaintzeko. Ahalegin horretan, norbaitek egindako gogoeta hau gurera ekarriko dut.
Ezerk ez ditu gizakiak eta herriak bereizten egoeraren aurrean bakoitzak duen jarrerak bereizten dituen adina, beraren kabuz gertaeraren norabideak aldatu eta historia egitea erabakitzen dutenek abantaila dute aldaketaren emaitzen zain egonean daudenekiko.
Gizarte ekonomiari buruz hitz egiterakoan, bereak dituen elkarlana, partehartzea, gizarte ardura edota justizi distributiboa ezin ditugu ahaztu eta goraipatu gabe utzi.
Une honetan ordea, zooma gerturatu eta balore horiek guztiak barneratuak dituzten pertsonak ekarri nahiko nituzke harira, balore horiek ematen dituzten eskubideak bereganatzeko prest dauden pertsonak, baina era berean balore horien dakartzaten betebeharrei aurre egiteko, ardurak hartzeko, erabakiak gauzatzeko eta, guztietan garrantzitsuena, ardura eta erabaki horien ondorioei aurrez-aurre begiratzeko prest dauden pertsonak.
Hau aipatzen dut hemen gizarte ekonomiaren modura ulertzen ditugun tresna ezberdinek, ekonomiari aurpegiak eta begiak ipintzea errazten digutelako, pertsona eta bere lana ezinbesteko ardatz nagusi dituen tresnak direlako eta, neurri handi batean, emaitzaren zain egon gabe, gogoetak zionaren modura, gizarteari aurrera egiten laguntzen dietelako.
Arestian aipatzen nuen gogoeta hori esan edo sinatu zuena José María Arizmendiarreta jauna zen, balore horiek ederki islatzeaz gain, transmititzen ere jakin zuen pertsona.
Geu ere gizartean bertan balore horiek galtzen ari direla edo sarri esan edo entzuten dugun honetan, bakoitzak geure eremutik balore horiek balioan jarri eta balio horien transmisioa ahalbideratzen saiatu beharko ginateke.
Gure helburua da gizarte ekonomiako tresnei bultzada bat ematea, aipatutako baloreak sustatzea eta beraiekiko konpromezu hori duten pertsonei gauzak erraztea. Helburu hori betetze bidean, lagungarri izan daitekeen edozein ekimen babestu eta sustatuko dugu.
Gaur aipatzen dugun gizarte ekonomiari buruzko komunikazioak, ekimen horietakoren bati bide eman diezaiokeelakoan berau egiteari gure baiezkoa ematen diogu.
Besterik gabe, eskerrik asko.